patrkarpressofindia.com

बाघ के खौफ के बीच वनकर्मियों की निगरानी में सुहागिनों ने किया वट सावित्री पूजन सुरक्षा व्यवस्था के बीच महिलाओं ने पति की लंबी उम्र की कामना कर किया वट वृक्ष का पूजन
2026-05-16 08:00 - 17:00 UTC
पीयूष दीक्षित ब्यूरो चीफ लोक विचार न्यूज़
लखीमपुर खीरी। महेशपुर रेंज की विलहरी बीट के अंतर्गत आने वाले गांव बिझौली, लखैया फार्म एवं आसपास के क्षेत्रों में पिछले कई सप्ताह से बाघ की मौजूदगी से ग्रामीणों में दहशत का माहौल बना हुआ है। बाघ के डर से लोग खेतों में जाने से बच रहे हैं, जबकि वन विभाग लगातार क्षेत्र में कॉम्बिंग कर लोगों को सतर्क रहने तथा अकेले खेतों पर न जाने की सलाह दे रहा है।
इसी बीच शनिवार 16 मई को वट सावित्री (बरसाइत) पूजन के अवसर पर वन विभाग द्वारा महिलाओं की सुरक्षा के विशेष इंतजाम किए गए। वन दरोगा माया प्रकाश वर्मा एवं विजय सिंह के नेतृत्व में वाचर सचिन वर्मा, अरविंद कश्यप और रोहित सिंह की टीम लखैया फार्म व बिझौली के समीप बरगद स्थल पर तैनात रही।
वनकर्मियों की मौजूदगी में महिलाओं ने बिना भय के वट सावित्री का पूजन किया और अपने पति की लंबी आयु की कामना की। महिलाओं ने सुरक्षा व्यवस्था के लिए वन विभाग के कर्मचारियों का आभार भी व्यक्त किया।

शनिवार सुबह से ही सुहागिन महिलाओं ने व्रत रखकर विधिवत पूजा-अर्चना की। महिलाओं ने घरों में शुद्ध देसी घी से पूड़ी-पकवान तैयार किए तथा बरगद के वृक्ष के पास पहुंचकर साफ-सफाई और लिपाई-पुताई की। इसके बाद वट वृक्ष पर धागा बांधकर परिक्रमा की और पति की लंबी उम्र की कामना करते हुए पूड़ी, पकवान एवं मिठाई का भोग लगाया।
पूजन के उपरांत महिलाओं ने कन्याओं को दान-दक्षिणा देकर व्रत का पारण किया तथा पूरे विधि-विधान से वट सावित्री पूजन संपन्न किया।

गोला मंडी में गेहूं क्रय केंद्रों का एसडीएम ने किया औचक निरीक्षण किसानों का गेहूं तत्काल खरीदने व भुगतान में तेजी लाने के दिए निर्देश
2026-05-16 08:00 - 17:00
पीयूष दीक्षित ब्यूरो चीफ लोक विचार न्यूज़
लखीमपुर खीरी। दिनांक 15 मई 2026 को गोला की उपजिलाधिकारी प्रतीक्षा त्रिपाठी द्वारा गोला मंडी स्थित गेहूं क्रय केंद्रों का औचक निरीक्षण किया गया।
निरीक्षण के दौरान उपजिलाधिकारी ने ठेकेदारों एवं मंडी अधिकारियों को कड़े शब्दों में निर्देश देते हुए कहा कि कोई भी किसान यदि गेहूं लेकर आता है तो उसे वापस न किया जाए। किसानों का गेहूं तत्काल खरीदा जाए तथा भुगतान प्रक्रिया भी त्वरित रूप से पूरी की जाए।
उन्होंने किसानों से अपील करते हुए कहा कि वे किसी भी बिचौलिये के चक्कर में न पड़ें, बल्कि सीधे मंडी गेट पर स्थित धर्मकांटे से अपना गेहूं तुलवाकर सरकारी समर्थन मूल्य पर मंडी में लगी आढ़तियों पर बिक्री करें।
इसके साथ ही उन्होंने मंडी परिसर में किसानों के लिए स्वच्छ पेयजल, हवा-पानी एवं बैठने की व्यवस्था का भी निरीक्षण किया तथा व्यवस्थाएं बेहतर बनाए रखने के निर्देश दिए।
